《和张自行过城南作画》
明代·钱宰

负郭高居昼不开，绕阶流水绿于苔。花前洗笔供诗画，马上敲门知客来。

深树流莺通宴席，碧香浮蚁滟春杯。官衙正在行军幕，醉后何妨犯夜回。

作者简介：（1299—1394）元明间浙江会稽人，字子予，一字伯钧。元至正间中甲科，时称宿儒。洪武初征修礼、乐书，授国子助教，进博士。后命订正蔡氏《书传》，书成赐归。有《临安集》。